Kuorovierailut kiellettiin, koska osa Satasairaalan potilaista oli valittanut niistä. Esimerkiksi laulujen hengellisyys on häirinnyt, kertoo Satakunnan sairaanhoitopiirin johtaja.

Kuorot eivät saa enää laulaa joululauluja osastoilla Satasairaalassa Porissa. Kuvituskuva. Mostphotos

Kuorot eivät saa enää vierailla laulamassa joululauluja Porissa sijaitsevan Satasairaalan osastoilla. Syyksi on kerrottu, että osa potilaista on valittanut kuorovierailuista ja kokenut ne häiritsevinä.

Satakunnan sairaanhoitopiirin johtajan Ermo Haaviston mukaan osa potilaista on kokenut, että he ovat joutunut kuuntelemaan laulua tahtomattaan.

– Se on noussut esille, että joidenkin mielestä näiden hengellisten laulujen esittäminen kuoron toimesta osastolla on häirinnyt, Haavisto sanoo.

Hän korostaa, että kyseessä ei ole sairaanhoitopiirin tai Satasairaalan johdon ajatus, vaan viesti on tullut potilaiden suunnalta. Sairaalan yleisissä tiloissa, kuten odotusauloissa tai talvipuutarhaksi kutsutussa oleskelutilassa, kuorot voivat edelleen vierailla laulamassa joululauluja.

Vuosikymmenten perinne katkeaa

Kielto on otettu tyrmistyneesti vastaan Teljän Kamarikuorossa, joka on vieraillut jouluaattoisin Satasairaalan ja sitä edeltäneen Satakunnan keskussairaalan osastoilla jo vuosikymmenten ajan. Kuorolaiset ovat laulullaan halunneet antaa lahjan sairaalan potilaille.

Kuoron johtaja, Porin Teljän seurakunnan A-kanttori Anne-Marie Grundstén kertoo kuulleensa kiellosta sairaalan henkilökunnan kautta.

– Sain hoitohenkilökunnan kautta tietooni vierailuja koskevan viestin, joka oli jaettu henkilökunnalle. Siinä vedottiin uskontojen tasa-arvoon, Grundstén kertoo.

Hänen mielestään kyse on hänen kuoroaan laajemmasta kysymyksestä, eli oikeudesta laulaa joululauluja ja viedä joulutervehdys vuoteenomana oleville potilaille.

Grundstén kirjoitti aiheesta mielipidekirjoituksen Satakunnan Kansaan. Hän totesi olevansa sanaton: Missä maassa minä elän ja asun, onko tämä kotimaani Suomi?

Satasairaala vastasi mielipidekirjoitukseen omalla kirjoituksellaan toteamalla muun muassa, että osa potilaista ja omaisista on kokenut kuorovierailut painostavina. Myös potilashuoneiden ovien avaaminen lupaa kysymättä on Satasairaalan edustajien mukaan aiheuttanut potilaissa ärtymystä. Ovia on avattu, jotta laulu kuuluu huoneisiin. Satasairaalan vastauksessa ei käsitelty minkään yksittäisen kuoron toimintaa, vaan kuorovierailuja yleisellä tasolla.

”Tämä on meidän kulttuuriperinnettämme”

Grundstén korostaa, että Teljän Kamarikuoro ei koskaan ole vieraillut sairaalassa kutsumatta.

– Olemme joka vuosi saaneet sairaalalta kutsun tulla jouluna laulamaan. Tänä vuonna kutsua ei tullut.

Hän kertoo, että aikoinaan sairaalan osastoilla vieraili jouluna useampi kuoro, mutta viimeiset kymmenisen vuotta Teljän Kamarikuoro on ollut ainut jouluaaton kuorovieras Satasairaalassa.

Viime vuosina perinne on muotoutunut sellaiseksi, että parisenkymmentä kuoron jäsentä on vieraillut aattona kolmella osastolla. Kullakin osastolla on laulettu suurin piirtein kolme laulua. Laulajat ovat olleet osaston käytävällä ja potilaat ovat kuunnelleet laulantaa omissa huoneissaan. Vierailu kullakin osastolla on kestänyt Grundsténin mukaan 10–15 minuuttia.

Välillä mukana on ollut pieniä lapsia tonttuina ja joskus joulupukkikin on kiertänyt laulajien mukana. Kierroksen päätteeksi sairaala on tarjonnut laulajille joulutorttukahvit, Grundstén kertoo.

Hän pitää osastojen kuorokieltoa ylireagointina. Hänen mielestään tilanne on rinnastettavissa Suvivirsi-keskusteluun.

– Tämä on meidän kulttuuriperinnettämme ja meidän juuriamme. Haluamme juhlistaa joulua myös musiikilla.

Grundsténin mukaan joululaulut ovat kaikkien yhteistä omaisuutta, eivätkä ne kuulu millekään uskontokunnalle.

– Olen todella surullinen tästä kieltoasiasta, Grundstén sanoo.